DA Den Europæiske Unions Tidende L 214/1

KOMMISSIONENS DELEGEREDE FORORDNING (EU) 2015/1383

af 28. maj 2015

om ændring af delegeret forordning (EU) nr. 639/2014 for så vidt angår betingelserne for støtteberettigelse med hensyn til forpligtelserne til identifikation og registrering af dyr til koblet støtte under Europa-Parlamentets og Rådets forordning (EU) nr. 1307/2013

EUROPA-KOMMISSIONEN HAR —

under henvisning til Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (1), særlig artikel 52, stk. 9, litra a), og

ud fra følgende betragtninger:

(1) I henhold til artikel 52 i forordning (EU) nr. 1307/2013 kan medlemsstaterne yde koblet støtte til landbrugere på de betingelser, der er fastsat i afsnit IV, kapitel 1, i nævnte forordning og i en delegeret retsakt, som skal vedtages af Kommissionen.

(2) I henhold til artikel 53, stk. 4, i Kommissionens delegerede forordning (EU) nr. 639/2014 (2) skal medlemsstaterne, hvis den koblede støtteforanstaltning vedrører kvæg og/eller får og geder, som en betingelse for støtteberettigelse fastlægge forpligtelser til at identificere og registrere dyr som omhandlet i Europa-Parlamentets og Rådets forordning (EF) nr. 1760/2000 (3) eller Rådets forordning (EF) nr. 21/2004 (4). Følgelig vil et dyr, der en gang ikke opfylder disse forpligtelser til identifikation og registrering, forblive ikke-støtteberettiget til frivillig koblet støtte resten af sit liv, uanset om fejlen efterfølgende rettes.

(3) Med henblik på at afhjælpe sådanne situationer, blev det i artikel 117 i Rådets forordning (EF) nr. 73/2009 (5) fastsat, at hvad angik betalinger for oksekød, ansås et dyr for at være støtteberettiget, hvis de krævede oplysninger var blevet indberettet til den kompetente myndighed på den første dag i den periode, hvor det skulle holdes på bedriften.

(4) Da betalinger for oksekød er afskaffet, og da den periode, hvor dyrene skal holdes på bedriften, ikke længere er en betingelse for støtteberettigelse til frivillig koblet støtte, indeholder artikel 53, stk. 4, i delegeret forordning (EU) nr. 639/2014 ikke nogen tilsvarende bestemmelse.

(5) Med henblik på at sikre proportionalitet og uden at det berører andre gældende betingelser for støtteberettigelse, som medlemsstaterne har fastsat, bør kvæg anses for at være støtteberettiget, så længe forpligtelserne til identifikation og registrering opfyldes fra en bestemt dato. For at sikre sammenhængen bør reglen også finde anvendelse på får og geder.

(6) Denne forordning bør anvendes for ansøgninger om husdyrstøtte, der vedrører kalenderåret 2015 og efterfølgende kalenderår —

VEDTAGET DENNE FORORDNING:

Artikel 1

I artikel 53, stk. 4, i delegeret forordning (EU) nr. 639/2014, indføjes følgende afsnit:

»Uden at det berører andre betingelser for støtteberettigelse, anses kvæg dog for at være støtteberettiget, så længe de forpligtelser til identifikation og registrering, der er omhandlet i første afsnit, er opfyldt fra en dato, som fastsættes af medlemsstaten, og som ikke er senere end: a) den første dag i den periode, hvor dyret skal holdes på bedriften, hvis en sådan periode anvendes b) en dato, der vælges på grundlag af objektive kriterier, og som er i overensstemmelse med den tilsvarende foranstaltning, der er anmeldt i overensstemmelse med bilag I, hvis der ikke anvendes en periode, hvor dyrene skal holdes på bedriften. Medlemsstaterne underretter senest den 15. september 2015 Kommissionen om de datoer, der er omhandlet i andet afsnit.«

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. januar 2015.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 28. maj 2015. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 608.

(2) Kommissionens delegerede forordning (EU) nr. 639/2014 af 11. marts 2014 om supplerende regler til Europa-Parlamentets og Rådets forordning (EU) nr. 1307/2013 om regler for direkte betalinger til landbrugere under den fælles landbrugspolitiks støtteordninger og om ændring af bilag X til nævnte forordning (EUT L 181 af 20.6.2014, s. 1).

(3) Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97 (EFT L 204 af 11.8.2000, s. 1).

(4) Rådets forordning (EF) nr. 21/2004 af 17. december 2003 om indførelse af en ordning for identifikation og registrering af får og geder og om ændring af forordning (EF) nr. 1782/2003 og direktiv 92/102/EØF og 64/432/EØF (EUT L 5 af 9.1.2004, s. 8).

(5) Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (EUT L 30 af 31.1.2009, s. 16).